Author: Jana Katlovská
Company: MZ SR Bratislava

P R E D K L A D A C I A  S P R Á V A

	Bilaterálne vzťahy v oblasti zdravotníctva medzi Slovenskou republikou a Maďarskou republikou upravuje Dohoda medzi vládou Československej socialistickej republiky a vládou Maďarskej ľudovej republiky o spolupráci v oblasti zdravotníctva a lekárskych vied, ktorá bola podpísaná v Budapešti dňa 22. 12. 1981 (ďalej len “Dohoda”).

Vzhľadom na zásadné spoločensko-politické zmeny v oboch krajinách a s tým súvisiace reformy v rezorte zdravotníctva sa gestori Dohody oboch zmluvných strán zhodli na tom, že predmetná Dohoda už nezodpovedá zmeneným podmienkam v systéme poskytovania a financovania zdravotnej starostlivosti. V tejto súvislosti sa v dňoch 18. – 19. 1. 1996 v Bratislave uskutočnilo stretnutie ministra zdravotníctva Slovenskej republiky Ľubomíra Javorského a ministra sociálneho zabezpečenia Maďarskej republiky Győrgy Szabó-a, na ktorom sa obe strany vzájomne dohodli, že vykonajú nevyhnutné kroky pre ukončenie Dohody. 

V októbri 1996 minister sociálneho zabezpečenia Maďarskej republiky Győrgy Szabó oznámil ministrovi zdravotníctva Slovenskej republiky Ľubomírovi Javorskému, že maďarská strana vykonala všetky kroky potrebné pre ukončenie Dohody. Následne, vláda Slovenskej republiky na svojom zasadnutí dňa 3. 2. 1998 uznesením č. 67 súhlasila s ukončením platnosti Dohody. Dňa 18. 3. 1998 zaslalo Ministerstvo zahraničných vecí SR Veľvyslanectvu Maďarskej republiky nótu č. 292/98, v ktorej oznámilo maďarskej strane, že v SR boli splnené vnútroštátne podmienky pre ukončenie platnosti Dohody.

Vzhľadom na rozdielne vnútroštátne predpisy Maďarskej republiky o spôsoboch ukončenia platnosti medzivládnych dohôd Ministerstvo zahraničných vecí Maďarskej republiky nótu s podobným obsahom slovenskej strane nezaslalo, čím zostala otázka platnosti Dohody otvorená. Po viacerých konzultáciách oboch strán sa predmetná otázka opäť riešila na zasadnutiach Zmiešanej slovensko-maďarskej komisie pre otázky zdravotníctva, zdravotného poistenia a sociálnej starostlivosti, ktorá bola ustanovená na základe uznesenia vlády SR č. 901/1998. Obe strany sa nakoniec dohodli na ukončení platnosti Dohody podpísaním Protokolu medzi vládou SR a vládou MR o ukončení platnosti Dohody. 

Na základe vyššie uvedených skutočností Ministerstvo zdravotníctva SR predkladá vláde SR návrh na uzavretie Protokolu medzi Slovenskou republikou a Maďarskou republikou o ukončení platnosti Dohody medzi vládou Československej socialistickej republiky a vládou Maďarskej ľudovej republiky o spolupráci v oblasti zdravotníctva a lekárskych vied.